Diari Oficial de la Generalitat Valenciana


Sumari del DOGV 7939, del 19-12-2016 (2016/10242)

ORDRE 11/2016, de 15 de desembre, de la Conselleria d'Hisenda i Model Econòmic, per la qual es regula i concedeix una subvenció directa a la Fundació Max Aub, per a la promoció sociocultural de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7939

Data del DOGV
:   19-12-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/10203


Data del document
:   15-12-2016

Organisme emissor
:   Conselleria d'Hisenda i Model Econòmic

Tipus de document
:   Ordre

Descriptors 

:   * Conselleria d'Hisenda i Model Econòmic
    * ajuda pública

ORDRE 11/2016, de 15 de desembre, de la Conselleria d'Hisenda i Model Econòmic, per la qual es regula i concedeix una subvenció directa a la Fundació Max Aub, per a la promoció sociocultural de la Comunitat Valenciana.  
 [2016/10063]  
L'article 22 de la Llei 38/2003, de 17 de novembre, general de subvencions, estableix, en el seu apartat 2.c la possibilitat de concedir de forma directa, amb caràcter excepcional, subvencions en què s'acrediten raons d'interès públic, social, econòmic o humanitari, o altres degudament justificades que dificulten la seua convocatòria pública.  
D'un altre costat, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, regula el contingut mínim de les bases reguladores de les subvencions esmentades, així com alguns dels tràmits que han de desenvolupar-se durant el procediment d'elaboració.  
Finalment, la disposició addicional cinquena de la Llei 11/2015, de 29 de desembre, de pressupostos de la Generalitat per a l'exercici 2016, determina l'òrgan competent, durant l'exercici esmentat, per a aprovar les bases reguladores i atorgar aquest tipus de subvencions.  
En el pressupost de la Generalitat per a 2016, consta, en la secció 05 Presidència de la Generalitat, servei 01 Gabinet del President, centre gestor 00 Gabinet del President, i programa 111.70, Gabinet d'organització, la línia de subvenció S7028000, amb la denominació «Programa de promoció sociocultural de la Comunitat Valenciana», amb un import global inicial d'6.882.917.224 euros, que té com a descripció i finalitat la concessió d'ajudes a entitats i persones físiques destacades per a la promoció sociocultural de la Comunitat Valenciana degudament justificades.  
La figura de Max Aub és el d'una persona singular, definit per amics escriptors de la seua època com a brillant; va viure com a escriptor valencià, espanyol exiliat, sent esta una decisió particular i conscient.  
La Fundació Max Aub (FMA) és una fundació de caràcter cultural i sense ànim de lucre, que té com a finalitat el foment de l'estudi i difusió de l'obra i de la personalitat literària de l'autor homònim. En particular i a banda d'altres finalitats, posarà a disposició dels estudiosos interessats els manuscrits, notes, apunts, correspondència, etc. i resta d'elements referits a la producció de Max Aub. Fins i tot pot atorgar ajudes per a l'elaboració de tesis doctorals i estudis d'investigació, publicació d'estudis i treballs, traduccions, celebració de cursos, congressos, conferències i en general qualssevol activitat que tingua per objecte el compliment dels seus fins fundacionals.  
En el projecte Les versions de Max Aub, l'FMA pretén compilar materials propis de l'escriptor, tant sonors com escrits que estan en el seu arxiu personal, donada la seua importància dins del teatre espanyol del segle XX, tan desconegut; la seua incidència en els jóvens estudiants valencians, i amb l'edició en facsímil d'una de les seues obres, Josep Torres Campalans, promoure la difusió de la seua figura i la seua obra. En concret, hi ha 5 objectius bàsics:  
1. Digitalització d'arxius sonors i edició de les entrevistes, amb l'objectiu de conservar i difondre els fons sonors de l'Arxiu Max Aub.  
  
Es realitzaria durant els mesos d'octubre a desembre de 2016, amb un cost de 2.500 ?.  
L'Arxiu Max Aub conté entre els seus fons amb cintes de cassette que contenen les entrevistes que l'escriptor va fer amb motiu del llibre sobre Buñuel que estava escrivint. Es tracta de 43 cintes, que contenen 118 entrevistes, algunes d'elles inèdites, amb una duració aproximada de 60 hores. Donat el format en què estan i pel perill que corren de deteriorar-se, l'FMA necessita passar aquestes cintes a un format digital (WAV o MP3), eliminant sorolls, i individualitzant les entrevistes.  
  
2. Publicació inventari dels fons de l'arxiu, amb l'objectiu de difondre i publicitar els fons documentals de l'Arxiu Max Aub atesa la importància que tenen per a despertar l'interés dels investigadors.  
  
Amb un cost estimat de 5.400 - i a realitzar des d'octubre a desembre de 2016.  
L'Arxiu Max Aub forma una part essencial de la Fundació Max Aub. La importància d'aquest arxiu ve avalada pel gran nombre d'investigadors que acudeixen a ell, tant espanyols com estrangers.  
Per això, donada la importància dels seus fons documentals i la necessitat de donar-los a conèixer, és imprescindible publicar l'inventari d'aquests per a poder divulgar-los entre els jóvens investigadors i la comunitat docent.  
  
3. Publicació en facsímil de l'obra de Max Aub Josep Torres Campalans.  
En la col·lecció «Biblioteca Max Aub» s'han publicat diversos llibres, però des de l'any 2011 ja no s'han pogut editar. Seria molt interessant poder publicar cada any un llibre tal com va ser preparat i editat per Max Aub. És un projecte continu que al final tindria una valoració extraordinària, al poder oferir als lectors tots els llibres de Max en edició facsímil. El cost seria de 12.290 - a realitzar durant els dos darrers mesos d'enguany.  
  
4. Publicació de Cartes a Max Aub, projecte realitzat pel Col·legi Públic Max Aub de València i la Fundació Max Aub.  
Des de l'any 1998 el Col·legi Públic Max Aub de València, amb la col·laboració de l'AMPA del centre, dins de les activitats que exercix hi ha una molt peculiar, d'un caràcter educatiu especial, pel coneixement del lloc d'estudis, per saber d'on ve el nom del col·legi i per desenvolupar un treball de col·laboració entre l'alumnat per a conèixer la figura de Max Aub, ja que el treball es pot realitzar de forma individual o en grup. Aquesta activitat és Cartes a Max Aub, que realitza l'alumnat de 6é de Primària, escrivint cartes dirigides a Max. De totes elles, els professors i l'AMPA trien dos o tres que en el mes de maig, abans de la data del naixement de l'escriptor que és el 2 de juny, es lligen en la seu de l'FMA.  
És una activitat educativa de marcat caràcter cultural que ha de tindre la seua finalització en la publicació de les cartes dels que han participat.  
Es realitzaria a l'octubre de 2016 amb una despesa estimada de 2.850 ?.  
  
5. Jornades a València dedicades al teatre de Max Aub.  
El teatre de Max Aub no ha perdut la seua vigència mai, teatre de compromís, de la realitat social, política i reivindicativa. A causa de l'actualitat entenem tant des de l'FMA, com a través dels seus patrons científics, que és necessari realitzar unes jornades dedicades a l'estudi i presentació de treballs realitzats sobre l'obra teatral d'aquest escriptor. Aquestes jornades es realitzarien a València a principis de desembre de 2016, i estarien organitzades pel comitè científic de l'FMA, amb un cost de prop de 2.000 ?.  
S'ha aplicat el que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques. Les subvencions que es concedeixen en la present ordre no necessiten la notificació adés esmentada, per no tindre els requisits de l'article 107 del Tractat de Funcionament de la Unió Europea; en concret, per no suposar avantatge econòmic, ja que l'entitat a què va dirigida la subvenció no exerceix activitat econòmica en què puga oferir béns o serveis en el mercat, i, per això, no hi ha possibilitat de falsejament de la competència que afecte els intercanvis comercials entre estats membres.  
  
Per tot allò que s'ha exposat, havent-se seguit els tràmits que s'arrepleguen en l'article 168.1.c de la Llei 1/2015, de 6 de febrer, de la Generalitat, D'hisenda pública, del sector públic instrumental i de subvencions, d'acord amb el que estableix la disposició addicional cinquena de la Llei 11/2015, de 29 de desembre, de Pressupostos de la Generalitat per a 2016,  
  
  
ORDENE  
  
Primer. Objecte  
La present ordre té per objecte regular la concessió directa d'una subvenció de caràcter excepcional destinada a la Fundació Max Aub.  
  
Segon. Raons d'interès públic que concorren en la seua concessió i impossibilitat de la seua convocatòria pública  
1. Aquesta subvenció es concedeix de forma directa, en aplicació del que preveu l'article 22.2.c de la Llei 38/2003, de 17 de novembre, general de subvencions, en relació amb el que estableixen els apartats 2 i 3 de l'article 28 de la llei esmentada, així com en la disposició addicional cinquena de la Llei 11/2015, de 29 de desembre, de pressupostos de la Generalitat per a l'exercici 2016, per concórrer raons d'interès públic, social i cultural.  
La subvenció regulada en aquesta ordre té caràcter singular, derivat del caràcter excepcional i únic de l'entitat sol·licitant i de l'esdeveniment que motiva el procediment en qüestió. Donat l'objecte específic de la subvenció, es requereix una concessió directa i no escau una convocatòria pública.  
2. En concret, les raons d'interès públic que justifiquen l'atorgament directe de la subvenció a l'entitat assenyalada radiquen en:  
a) La reivindicació de la figura de Max Aub, probablement un autor desconegut per al gran públic però d'un marcat relleu intel·lectual. És un compromís de la Generalitat el de la recuperació de l'autoestima de la societat valenciana, la qual cosa passa per reconèixer uns referents que ens identifiquen. Max Aub (1903-1972) és un valencià vocacional, que va gaudir de quatre nacionalitats diferents al llarg de la seua vida: l'alemanya, heredada dels pares; francesa, per naixement; espanyola, en vindre son pare a València en 1914, i, finalment, mexicana, per elecció pròpia, en exiliar-se després de la Guerra Civil. Però ell afirmava que: «Se és d'on es fa el batxillerat», i ell el va fer a València.  
  
b) En un moment en què a la memòria històrica se li dediquen tot tipus de reflexions, escrits i publicacions, esdevé destacable el compromís de Max Aub amb el règim legalment constituït, de manera que, com hem esmentat, en acabar el conflicte es va exiliar a Mèxic, després de passar per diversos camps de concentració. Allí naix la major part de la seua producció literària, que com a novel·lista, poeta i assagista és molt fecunda.  
c) La promoció sociocultural de la nostra Comunitat no pot entendre's sense continuar treballant per a donar a conèixer la vida i l'obra de Max Aub mitjançant activitats com el Premi Internacional de Contes, la Trobada amb els estudiants, la lectura pública d'obres de Max Aub, amb les investigacions de l'arxiu, amb la publicació de l'anuari científic El correu d'Euclides i en molts altres més temes dins de les possibilitats de cada pressupost. Però al llarg d'aquests anys s'han anat perdent algunes activitats i hi ha projectes que són molt difícils de poder realitzar per les seues característiques, units al tema econòmic. És per això que entenem que una contribució a estes activitats forma part de l'exercici de les competències estatutàries en el camp de l'impuls del nostre patrimoni cultural, que ajuden al que hem anomenat renaixement de la societat valenciana que la Generalitat s'ha marcat com a objectiu prioritari.  
  
d) S'ha optat per atorgar l'ajuda mitjançant resolució i no per conveni, d'acord amb l'article 168 1.a de la Llei 1/2015, de 8 de febrer, de la Generalitat, atés que no hi ha cap tipus de contraprestació, llevat de la mera aportació econòmica, que se'n derive cap a la Generalitat, i que es tracta d'un fet singular i únic en el temps i en els seus efectes.  
  
  
Tercer. Entitat beneficiària  
L'entitat beneficiària de la subvenció és la Fundació Max Aub (FMA).  
  
Quart. Activitat subvencionada  
L'import de l'ajuda anirà destinat a les actuacions englobades sota el títol Las versiones de Max Aub, més amunt relacionades.  
  
Cinqué. Quantia  
L'import de la subvenció ascendirà, com a màxim, a 25.040 ?, resultat de la suma del cost previst de les activitats que es pretén realitzar durant els darrers tres mesos de 2016, que s'abonaran amb càrrec a la línia de subvenció S7028000, de la secció, servei, centre gestor i programa 77.64.74.157.14 de l'estat de despeses del pressupost de la Generalitat per a l'exercici 2016.  
  
Sisé. Procediment  
1. L'entitat beneficiària haurà de manifestar, en el termini de 15 dies hàbils a partir de la publicació d'aquesta ordre en el Diari Oficial de la Generalitat Valenciana, la seua conformitat amb la concessió de la subvenció i amb les presents bases reguladores, d'acord amb el model que s'inclou com a annex I de la present ordre, i haurà de subscriure i comprometre's a desenvolupar el projecte de l'activitat per a la qual serà subvencionat.  
2. El model de conformitat, degudament omplit i signat, haurà de presentar-se en el registre d'entrada de la Presidència de la Generalitat (c/ En Bou, 9-11, València 46013), o també en qualsevol dels llocs previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
  
3. Juntament amb la conformitat amb la subvenció i les seues bases reguladores, haurà d'aportar la documentació següent:  
a) En el cas que el compte bancari de l'entitat no estiguera donat d'alta en la Generalitat, o haja de modificar les seues dades, haurà d'aportar, d'acord amb el que estableix l'Ordre 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat, la documentació següent:  
1r. Model de domiciliació bancària (annex II), firmat pel representant de l'entitat beneficiària juntament amb els documents vàlids en dret que en deixen constància fidedigna de la representació.  
2n. Acreditació de la titularitat del compte bancari, així com de l'IBAN, que s'assenyale en el model de domiciliació bancària.  
b) Declaració responsable de no incórrer en les prohibicions que, per a obtindre la condició de beneficiari de subvencions, estableix l'article 13 de la Llei 38/2003, de 17 de novembre, general de subvencions, i de no ser deutor de la Generalitat per reintegrament de subvencions.  
  
4. D'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'haguera omplit de forma incompleta o no s'hagueren aportat els requisits i documents que s'assenyalen en aquesta base, la persona interessada serà requerida perquè, en un termini de 10 dies hàbils, esmene la falta o acompanye els documents preceptius, amb la indicació que, en cas de no fer-ho, se la tindrà per desistida de la seua conformitat amb resolució prèvia d'arxiu d'expedient, que haurà de ser dictada en els termes que preveu l'article 21 de la norma esmentada, quedant sense efecte la concessió de la subvenció, i perdent-ne, per tant, el dret a la percepció.  
  
  
Seté. Òrgan gestor  
Correspon la tramitació i la gestió de la subvenció a la Direcció General d'Anàlisi, Polítiques Públiques i Coordinació de la Presidència de la Generalitat.  
  
Huité. Obligacions dels beneficiaris  
L'entitat beneficiària d'aquesta subvenció quedarà obligada a:  
a) Comunicar a la Direcció General d'Anàlisi, Polítiques Públiques i Coordinació de la Presidència de la Generalitat, la concessió d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en la present ordre. Aquesta comunicació haurà d'efectuar-se tan prompte com es conega, i, en tot cas, amb anterioritat a la justificació de l'aplicació donada als fons percebuts.  
b) Sotmetre's a la normativa sobre supervisió, seguiment i control de subvencions així com facilitar tota la informació requerida per l'òrgan gestor de la subvenció.  
c) Adoptar les mesures de difusió contingudes en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i en l'apartat 4 de l'article 18 de la Llei 38/2003, de 17 de novembre, general de subvencions, que estableix que els beneficiaris hauran de donar l'adequada publicitat del caràcter públic del finançament de les activitats objecte de subvenció. Aquestes mesures podran consistir en la inclusió de la imatge institucional de l'entitat concedent, així com llegendes relatives al finançament públic en cartells, plaques commemoratives, materials impresos, mitjans electrònics, o audiovisuals, o bé en mencions realitzades en mitjans de comunicació.  
En aquest sentit, tot el material gràfic i audiovisual publicitari que es realitze (cartells, fullets, pancartes, DVD, CD, i la resta de documentació i material utilitzat) indicarà que l'activitat subvencionada es realitza en col·laboració amb la Generalitat, i les inclusions o mencions que es realitzen en les pàgines web oficials per a donar repercussió a les activitats, incorporaran, si correspon, el logotip que la Generalitat facilite.  
d) Quedar, en tot cas, subjectes a les obligacions imposades per l'article 14 i concordants de Llei 38/2003, de 17 de novembre, general de subvencions.  
  
Nové. Règim de justificació de les subvencions  
1. El beneficiari haurà de presentar, davant de l'òrgan gestor, l'adequada justificació de la subvenció, de la realització de l'activitat, del compliment de les condicions imposades, i de la consecució dels objectius previstos en l'acte de concessió de la subvenció.  
2. En concret, l'entitat beneficiària haurà de presentar un compte justificatiu de la despesa realitzada, que es compondrà dels documents següents:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, que contindrà:  
1r. Una relació classificada i numerada de les despeses i inversions de l'activitat, amb identificació del creditor i del document, el seu import, la data d'emissió i, si és el cas, la data de pagament.  
2n. Les factures o documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d'acord amb la relació anterior. Per tal de controlar l'eventual acumulació de subvencions, tots i cada un dels documents presentats pel beneficiari de la subvenció hauran de ser validats i estampillats pel servei gestor, mitjançant segell existent a aquest efecte, en què conste que el document o factura s'aplica a la justificació de la subvenció.  
Pel que fa a les factures, hauran de complir els requisits regulats en el Reial Decret 1619/2012, de 30 de novembre, pel qual s'aprova el Reglament pel qual es regulen les obligacions de facturació.  
  
3r. Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència, o, si és el cas, la declaració responsable de no haver rebut altres subvencions o ajudes o ingressos, per a l'actuació objecte d'aquesta ordre.  
4t. Els tres pressupostos que, si és el cas, i en aplicació de l'article 31.3 de la Llei 38/2003, de 17 de novembre, General de Subvencions, haja d'haver sol·licitat el beneficiari.  
c) Declaració responsable firmada pel representant legal de l'entitat sobre el compliment de les obligacions establides en la Llei 38/2003, de 17 de novembre, amb expressa indicació de trobar-se al corrent en el pagament d'obligacions per reintegrament de subvencions.  
3. Així mateix, l'entitat beneficiària haurà d'acreditar, per mitjà de certificació expedida per l'òrgan competent, davant de l'òrgan gestor de la subvenció regulada en aquesta ordre, els punts següents:  
a) Que l'ajuda concedida ha sigut degudament registrada en la comptabilitat de l'entitat.  
b) Que els fons han sigut destinats a realitzar l'activitat per a la qual van ser concedits.  
c) Que la documentació original acreditativa de la despesa realitzada i efectivament pagada es troba en les seues dependències, a disposició de l'òrgan gestor de la subvenció, de la Intervenció General de la Generalitat i de la Sindicatura de Comptes.  
4. D'acord amb el que disposa l'article 31 de la Llei 38/2003, de 17 de novembre, general de subvencions, el cost d'adquisició de les despeses subvencionables haurà d'estar d'acord amb el valor de mercat. Si és el cas, l'òrgan gestor podrà fer la comprovació del valor del mercat amb els mitjans assenyalats en l'article 170 de la Llei 1/2015, de 6 de febrer, de la Generalitat, D'hisenda pública, del sector públic instrumental i de subvencions.  
Deu. Forma de pagament de la subvenció  
1. El pagament s'efectuarà, per mitjà de transferència al compte bancari de l'entitat beneficiària que aquesta determine, una vegada rebuda la justificació i acreditat que l'entitat es troba al corrent del pagament de les seues obligacions tributàries i davant la Seguretat Social.  
2. No obstant el que disposa l'apartat anterior, a petició de l'entitat beneficiària i prèvia constitució d'aval bancari per l'import mínim de la quantitat que haja de ser objecte de bestreta, el pagament podrà realitzar-se de la manera següent:  
a) un 30 % de l'import de la subvenció, després de la seua concessió;  
b) un 20 % s'abonarà després de l'aportació i comprovació de la documentació justificativa de l'efectiva i correcta aplicació del 30 % lliurat anteriorment; en tot cas, haurà de mantindre's vigent la fiança inicial per a poder anticipar aquest 20 %, llevat que l'entitat justifique d'una sola vegada el 50 % de l'import de la subvenció;  
c) el percentatge restant, o la quantia que quede per aportar, una vegada es justifique la totalitat de les despeses realitzades i el compliment d'allò que s'ha previst en la present ordre.  
En virtut de la bestreta mencionada, l'entitat haurà de depositar aval per l'import corresponent, d'acord amb el que regula l'Ordre de 14 de febrer de 1986, modificada per l'Ordre de 16 de desembre de 1996, de la Conselleria d'Economia i Hisenda, per la qual es regula el procediment de constitució i devolució de fiances.  
3. Les quantitats alliberades anticipadament i no justificades hauran de ser reintegrades per mitjà de xec nominatiu conformat o bancari, a nom de la Presidència de la Generalitat. L'Administració, d'acord amb el que preveu l'article 90 del Reial Decret 887/2006, de 21 de juliol, pel qual s'aprova el Reglament de la Llei general de subvencions, haurà de calcular els interessos de demora des del moment en què s'haja produït el pagament efectiu de l'ajuda, fins el moment en què s'haja produït la devolució efectiva per part del beneficiari.  
4. En cas que no es justificara correctament l'import de la bestreta, serà procedent l'execució de l'aval que s'haguera aportat com a garantia, fins a cobrir l'import no justificat.  
  
Onze. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per a la mateixa finalitat prevista en la present ordre. Aquesta compatibilitat estarà condicionada que l'import de les ajudes, aïlladament o en concurrència amb altres, no supere el cost de l'activitat subvencionada, tot això de conformitat amb l'article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.  
  
  
Dotze. Minoració, anul·lació i reintegrament de les subvencions  
1. Es reduirà proporcionalment la subvenció en cas que la justificació de les despeses realitzades no abaste la quantia atorgada, així com quan havent-se subvencionat una part del cost total de l'activitat, no es justifique l'import total de la despesa que suposa el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas es garantirà el dret de l'audiència de l'interessat.  
3. En els casos previstos en l'article 37 de la Llei general de subvencions, els beneficiaris hauran de reintegrar la totalitat o una part de la quantitat percebuda més els corresponents interessos de demora. En aquests casos es procedirà a la incoació de l'oportú expedient que, amb audiència prèvia de l'interessat, serà resolt per la persona titular de l'òrgan gestor de la subvenció.  
4. El falsejament o l'ocultació de dades i documents, ja que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.  
5. La Presidència de la Generalitat es reserva el dret a realitzar quantes inspeccions tècniques i administratives es consideren necessàries a fi de conformar la correcta execució de l'actuació subvencionada.  
  
Tretze. Règim jurídic aplicable  
Aquestes subvencions es regiran, a més de pel que disposa aquesta ordre, per la Llei 38/2003, de 17 de novembre, general de subvencions, i pel Reglament de l'esmentada llei, aprovat per Reial decret 887/2006, de 21 de juliol, excepte en allò que afecte els principis de publicitat i concurrència, així com pel que estableix la Llei 1/2015, de 6 de febrer, de la Generalitat, D'hisenda pública, del sector públic instrumental i de subvencions, per la disposició addicional cinquena de la Llei 11/2015, de 29 de desembre, de pressupostos de la Generalitat per a l'exercici 2016, i per les altres normes de dret administratiu que hi siguen aplicables.  
  
Catorze. Efectes  
La present ordre produirà efectes a partir de l'endemà de la publicació en el Diari Oficial de la Generalitat Valenciana.  
  
Contra el present acte, que posa fi a la via administrativa, de conformitat amb el que estableix l'article 114.c de la Llei 39/2015, d'1 d'octubre, del procediment administratiu comú de les administracions públiques les persones interessades podran interposar els recursos següents:  
  
a) Potestativament, recurs de reposició davant el conseller d'Hisenda i Model Econòmic, en el termini d'un mes a comptar des de l'endemà de la notificació d'aquesta ordre, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
b) Directament recurs contenciós administratiu davant els jutjats contenciosos administratius en el termini de dos mesos comptats a partir de l'endemà de la notificació d'aquesta ordre, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Tot això sense perjudici que els interessats puguen exercitar qualsevol altra via que hi estimen oportuna.  
  
València, 15 de desembre de 2016  
  
El conseller d'Hisenda i Model Econòmic,  
VICENT SOLER I MARCO  
  
  
ANNEX I  
Model de conformitat de la subvenció de concessió directa  
  
(La sol·licitud haurà d'anar acompanyada dels documents que s'exigeixen en l'apartat 6 de l'ordre)  
  
1. Identificació de la subvenció.  
- Anualitat:  
- Òrgan gestor:  
- Import:  
- Títol:  
  
2. Beneficiari.  
Entitat beneficiària:  
- Nom o raó social (\*):  
- Tipus d'entitat:  
- Sigles:  
- NIF:  
- Adreça:  
- Localitat:  
- Província:  
- Telèfon:  
- Correu electrònic:  
- Pàgina web:  
(\*) El nom ha de ser coincident amb el que figura en aquesta ordre.  
  
Dades del representant:  
- Nom:  
- Cognoms:  
- DNI/NIF:  
- Càrrec:  
  
Dades domiciliàries a efectes de notificació:  
- Adreça:  
- Localitat:  
- Província:  
- Codi postal:  
  
Dades de persona de contacte en cas de ser diferent del sol·licitant:  
?Nom i cognoms:  
?Telèfon:  
?Correu electrònic:  
  
3. Declaració responsable.  
a) D'acord amb el que disposa l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, done la meua autorització perquè l'Administració obtinga directament l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI), i, si és el cas, de residència.  
  
Sí No   
  
En cas de no subscriure la corresponent autorització, l'interessat estarà obligat a presentar els documents corresponents juntament amb aquesta conformitat.  
b) Declare que, a la vista de les bases que regeixen aquesta convocatòria, les accepte íntegrament i accepte la subvenció per al projecte a què es refereix la present ordre.  
c) Declare que l'entitat que represente no es troba sotmesa a les prohibicions previstes en l'article 13 de la Llei 38/2003, general de subvencions, que determina la prohibició d'obtindre la condició de beneficiària de subvencions, ressaltant especialment la de no ser deutora per reintegrament de subvencions.  
d) Declare que totes les dades que figuren en aquest document són certes, comprometent-me en nom de l'entitat a destinar l'import de la subvenció que es regula i concedeix en aquesta ordre a la finalitat per a la qual s'ha concedit.  
e) Declare, sota la meua responsabilitat, que els documents que aporte són còpia fidel de l'original, els quals seran aportats a requeriment de l'Administració.  
  
4. Dades del projecte, programa o pla per al qual se li concedeix la subvenció.  
- Descripció del projecte:  
- Data inici:  
- Data fi:  
- Resultats previstos:  
  
5. Informació i consentiment.  
Informació sobre la Llei orgànica de protecció de dades: als efectes previstos en l'article 5 de la Llei orgànica 15/1999, de 13 de desembre, de protecció de dades de caràcter personal, se l'informa que les dades consignades en el present document seran incorporades a un fitxer de què és titular la Presidència de la Generalitat. Les seues dades seran emprades només per a la gestió d'ajudes i subvencions i no seran cedides ni usades per a un altre fi diferent. Respecte de les esmentades dades, podrà exercitar els drets d'accés, rectificació, cancel·lació i oposició, en els termes que preveu la indicada Llei orgànica 15/1999, de 13 de desembre, davant la Presidència de la Generalitat.  
  
Sí No